偈六十九首  其六七
作者：釋道寧
朝代：宋

paragraphs: 靈山瞬目，早是周遮。
良馬窺鞭，豈爲英俊。
巖間宴坐，天帝散花。
無說無聞，藏頭露影。
少林面壁，計較未成。
立雪斷肱，辜他衲子。
黄梅呈頌，勝負偏枯。
半夜傳衣，瞞人不少。
從上來事，合作麽生。
豈假人天衆前搖唇鼓舌，競銳爭鋒。
互立主賓，交參問答。
檢點將來，彌天過犯。
不因檀信方敲唱，爭見龍華會裏人。